ΓΡΑΠΤΗ ΕΡΩΤΗΣΗ P-3653/95 υποβολή: Fernando Moniz (PSE) προς την Επιτροπή (9 Ιανουαρίου 1996)

Θέμα: Η κατάσταση πορτογάλων εργαζομένων που έχουν προσληφθεί από γερμανικές επιχειρήσεις

Είναι γνωστό ότι, εδώ και αρκετό καιρό, γερμανικές επιχειρήσεις προσλαμβάνουν πορτογάλους εργαζόμενους χωρίς να τους διασφαλίζουν ελάχιστα πρότυπα εργασίας, δικαιώματα και κοινωνικές παροχές και, σε ορισμένες περιπτώσεις, χωρίς να τους εγγυώνται και τους μισθούς.

Πρόσφατα, ένας από τους εργαζόμενους αυτούς έπεσε θύμα σοβαρού ατυχήματος στη Σκωτία χωρίς να απολαύει οποιασδήποτε μορφής ασφαλιστικής κάλυψης ή βοήθειας, παρά τις ιδιαίτερα επισφαλείς συνθήκες υπό τις οποίες εργαζόταν, με αποτέλεσμα να παραμείνει επί αρκετές μέρες σε κατάστασης πλήρους εγκατάλειψης εκ μέρους της επιχείρησης που τον είχε προσλάβει.

Μολονότι καταγγέλθηκαν ήδη κατά το παρελθόν, πως είναι δυνατόν να υφίστανται ακόμη τέτοια φαινόμενα στην Ευρωπαϊκή Ένωση;

Τί μέτρα έλαβε ή σκοπεύει να λάβει η Επιτροπή για την αποτελεσματική καταπολέμησή τους;

Απάντηση του κ. Flynn εξ ονόματος της Επιτροπής (8 Φεβρουαρίου 1996)

Όσον αφορά την απόσπαση εργαζομένων από τις επιχειρήσεις τους στην επικράτεια άλλου κράτους μέλους για την παροχή υπηρεσιών, το 1991 η Επιτροπή υπέβαλε στο Συμβούλιο οδηγία σχετικά με αυτό τον τομέα ((COM(91) 230 και τροποποιημένη πρόταση COM(93) 225. )), η οποία έχει ως στόχο την πρόληψη των ορατών κινδύνων εκμετάλλευσης των εργαζομένων, οι οποίοι μπορεί να προκύψουν από αυτά τα φαινόμενα διακρατικής εξαγωγής της εργασίας. Η πρόταση οδηγίας προβλέπει κυρίως ότι κάθε επιχείρηση διακρατικής παροχής υπηρεσιών στο έδαφος κράτους μέλους, η οποία αποσπά για αυτό το λόγο εργαζομένους, πρέπει να σέβεται σύνολο υποχρεωτικών κανόνων σχετικά με τις συνθήκες εργασίας όπως οι συνθήκες υγιεινής, υγείας και ασφάλειας καθώς και με τις συνθήκες μισθών που ισχύουν σε αυτό το κράτος μέλος. Προκειμένου να ενισχυθούν τα μέτρα επίβλεψης και ελέγχου, η Επιτροπή προβλέπει στην πρότασή της την εφαρμογή διοικητικής συνεργασίας που θα είναι αρμόδια, κυρίως, για την παροχή πληροφοριών σχετικά με τις πρόδηλες καταχρήσεις ή τις τυχόν παράνομες διασυνοριακές δραστηριότητες. Αυτή η πρόταση βρίσκεται ακόμη υπό εξέταση στο Συμβούλιο και η Επιτροπή θα κάνει ό,τι είναι δυνατόν για να διευκολύνει την γρήγορη έγκριση της οδηγίας.

Όσον αφορά την κοινωνική ασφάλιση, η Επιτροπή θα ήθελε να υπενθυμίσει ότι ο κανονισμός (ΕΟΚ) 1408/71 ((EE L 149 της 5.7.1971 - κωδικοποιημένη έκδοση EE C 325 της 10.12.1992. )) προβλέπει ότι οι μισθωτοί και μη μισθωτοί υπόκεινται στη νομοθεσία της κοινωνικής ασφάλισης μόνο ενός κράτους μέλους (άρθρο 13 Ά1). Αυτός ο κανονισμός περιλαμβάνει κανόνες προσδιορισμού αυτής της νομοθεσίας. Αυτοί οι κανόνες που ρυθμίζουν περιπτώσεις σύγκρουσης νόμων, έχουν υποχρεωτικό χαρακτήρα. Από αυτούς τους κανόνες προκύπτει ότι δεν επιτρέπεται να εφαρμοστεί η νομοθεσία άλλου κράτους μέλους.

Κατ' αρχήν, ισχύει η νομοθεσία του κράτους μέλους στην επικράτεια του οποίου το άτομο ασκεί τις δραστηριότητές του. Ωστόσο, ο κανονισμός προβλέπει μερικές εξαιρέσεις αυτού του κανόνα, κυρίως για τους αποσπασμένους εργαζομένους. Υπό ορισμένες συνθήκες, αυτοί οι εργαζόμενοι υπόκεινται στη νομοθεσία του κράτους μέλους στην επικράτεια του οποίου εργάζονται κανονικά (βλ. άρθρο 14 Ά1 και άρθρο 14 α)Ά1).

Η Επιτροπή θα ήθελε επίσης να υπενθυμίσει ότι ο κανονισμός (ΕΟΚ) 1408/71 και οι κανόνες του οι οποίοι ρυθμίζουν περιπτώσεις σύγκρουσης νόμων δεν έχουν ως στόχο την εναρμόνιση των νομοθεσιών κοινωνικής προστασίας που ισχύουν στα κράτη μέλη. Διατηρούνται λοιπόν οι διαφορές μεταξύ των εθνικών συστημάτων κοινωνικής ασφάλισης. Έτσι, ο έλεγχος της εφαρμογής της ισχύουσας νομοθεσίας και, αν χρειαστεί, η λήψη των αναγκαίων μέτρων για την τήρησή της, εναπόκεινται στα κράτη μέλη.